《携筇出尤岭岭头坐俟舆夫不至》
宋代·王迈

我居南麓下，颇利君子遁。如何溽暑初，涉此复岭峻。

瘦藤代笋舆，路熟不待问。拂石小盘跚，心爱木阴润。

清风解人意，陆续松杉韵。掬泉咽茗芽，窃赏此味俊。

我坐亦良久，我仆行何钝。平生性麋鹿，合有幽闲分。

举足履世途，退尺进仅寸。曾此小迟速，而足置喜愠。

继今出处同，冥心法天运。斯游悟穷通，持与达者论。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。